তথ্যবিবরণী নম্বর : ৩৮২

**কক্সবাজার-সেন্টমার্টিন রুটে জাহাজ উদ্বোধন করলেন নৌপরিবহন প্রতিমন্ত্রী**

কক্সবাজার, ১৭ মাঘ (৩১ জানুয়ারি)

দেশে প্রথমবারের মতো কক্সবাজার-সেন্টমার্টিন রুটে সমুদ্রগামী ক্রুজ জাহাজ চলাচল করবে। মুজিববর্ষ উদযাপন উপলক্ষে বেসরকারি একটি শিপইয়ার্ড কোম্পানি আজ থেকে উক্ত রুটে জাহাজটি চালাবে।

নৌপরিবহন প্রতিমন্ত্রী খালিদ মাহমুদ চৌধুরী গতকাল কক্সবাজারস্থ বিআইডব্লিউটিএ'র নুনিয়ারছড়া ঘাটে কক্সবাজার-সেন্টমার্টিন রুটে ক্রুজ জাহাজ 'কর্ণফুলী এক্সপ্রেস' এর উদ্বোধন করেন।

প্রতিমন্ত্রী বলেন, 'কর্ণফুলী এক্সপ্রেস' জাহাজ চলাচলের মধ্য দিয়ে কক্সবাজারে পর্যটনের নতুন দ্বার উন্মোচিত হলো। আগে পর্যটকদের সেন্টমার্টিন ভ্রমণে নানা ধরনের দুর্ভোগ পোহাতে হয়েছে। দীর্ঘ সড়কপথ পাড়ি দিয়ে টেকনাফ পৌঁছে জাহাজযোগে পর্যটকদের সেন্টমার্টিন যেতে হতো। এখন পর্যটকদের কক্সবাজার থেকে সরাসরি সেন্টমার্টিন ভ্রমণের সুযোগ সৃষ্টি হয়েছে। ফলে দুর্ভোগ লাঘবের পাশাপাশি পর্যটকরা ভ্রমণের সময় পাহাড়, নদী ও সমুদ্র উপকূলের মনোরম দৃশ্য উপভোগ করতে পারবে।

এ সময় অন্যান্যের মধ্যে বিআইডব্লিউটিএ'র চেয়ারম্যান কমডোর গোলাম সাদেক, নৌপরিবহন অধিদপ্তরের মহাপরিচালক কমডোর সৈয়দ আরিফুল ইসলাম, কর্ণফুলী শিপ বিল্ডার্স লিমিটেডের ব্যবস্থাপনা পরিচালক ইঞ্জিনিয়ার মোঃ আব্দুর রশিদ উপস্থিত ছিলেন।

৫৮২ জন যাত্রী ধারণ ক্ষমতা সম্পন্ন জাহাজটি কর্ণফুলী শিপইয়ার্ড লিমিটেড নির্মাণ করেছে। ভবিষ্যতে জাপান থেকে বড় ধরনের জাহাজ এনে উক্ত রুটে যাত্রী পরিবহনের ব্যবস্থা করবে কর্ণফুলী শিপইয়ার্ড।

#

জাহাঙ্গীর/মাহমুদ/মোশারফ/সেলিম/২০২০/২০০০ ঘণ্টা

তথ্যবিবরণী নম্বর : ৩৮১

**কোনো প্রার্থীর বাড়িতে যাওয়া কূটনীতিকদের কাজ নয়**

 **-- তথ্যমন্ত্রী**

চট্টগ্রাম, ১৭ মাঘ (৩১ জানুয়ারি)

তথ্যমন্ত্রী ড. হাছান মাহ্‌মুদ বলেছেন, স্থানীয় সরকার নির্বাচন চলাকালীন বিদেশি কূটনীতিকরা যেভাবে বিভিন্ন প্রার্থীর বাড়িতে গেছেন সেটি কোনোভাবেই সমীচীন হয়নি। কোনো প্রার্থীর বাড়িতে গিয়ে তাকে সহানুভূতি জানানো বিদেশি কূটনীতিবিদদের যেমন কাজ নয়, তেমনি এটি কূটনীতিরও কাজ নয়। আমি মনে করি এই ক্ষেত্রে কূটনৈতিক শিষ্টাচার লঙ্ঘিত হয়েছে।

আজ চট্টগ্রামের হাটহাজারিতে ইডেন ইংলিশ মিডিয়াম স্কুলের অনুষ্ঠানে বক্তব্য শেষে সাংবাদিকরা Ôবিদেশি কূটনীতিকরা জাতীয় নির্বাচন নিয়ে যত না আগ্রহী তার চেয়ে বেশি আগ্রহী স্থানীয় সরকার নির্বাচন নিয়ে, ঢাকা সিটি কর্পোরেশন নির্বাচন নিয়ে কূটনীতিকরা নির্বাচন কমিশনেও ইতোমধ্যে দেখা করেছেন’ – এ বিষয়ে মন্ত্রীর দৃষ্টি আকর্ষণ করলে তিনি এসব কথা বলেন।

মন্ত্রী বলেন, ঢাকা সিটি কর্পোরেশন নির্বাচন নিয়ে তারা যেভাবে কথাবার্তা বলছেন তা কূটনৈতিক শিষ্টাচারে পড়ে না। অথচ পাশের দেশ ভারতে যখন জাতীয় নির্বাচন ও স্থানীয় সরকার নির্বাচন হয় তখন তো সেখানে কূটনীতিবিদরা এভাবে কথা বলেন না, কিংবা অন্য দেশেও বলেন না।

ড. হাছান বলেন, আমাদের দেশে আমরা সবসময় দেখতে পাই বিদেশি কূটনীতিবিদদের এসব নিয়ে আগ্রহটা বেড়ে যায়। এটির জন্য অবশ্য আমাদেরও কেউ কেউ দায়ী। আপনারা জানেন, কোনো কিছু হলেই বিএনপি বিদেশি কূটনীতিবিদদের ডেকে নালিশ করে। এটি কোনোভাবেই উচিত নয়।

মন্ত্রী বলেন, নির্বাচন কমিশন যেভাবে বিভিন্ন দূতাবাসের কর্মকর্তাদের পর্যবেক্ষণ কার্ড দিয়েছে এবং সেখানে আবার ২৮ জন বাংলাদেশি অর্থাৎ বাংলাদেশি পাসপোর্টধারী। এটি কীভাবে দিয়েছে, কেন দিয়েছে, সে নিয়ে যদিও বা গতকাল নির্বাচন কমিশনের পক্ষ থেকে ব্যাখ্যা দেওয়া হয়েছে, আমি ব্যক্তিগতভাবে মনে করি, এই ব্যাখ্যা গ্রহণযোগ্য নয়। তিনি আরো বলেন, বিদেশি পর্যবেক্ষকরা পর্যবেক্ষণ করবেন, কিন্তু এখানে কোনো বিদেশি পর্যবেক্ষক আসেনি। স্থানীয়ভাবে যারা কূটনীতির কাজ করতে এসেছেন তাদেরকে পর্যবেক্ষণ কার্ড দেওয়া হয়েছে। আবার সেখানে সেই দূতাবাসে কর্মরত ২৮ জন বাংলাদেশিকে পর্যবেক্ষণ কার্ড দেওয়া হয়েছে। এটি কীভাবে দিল, কেন দিল এটি আমার কাছে বোধগম্য নয়। আমার মনে হয়, এই ব্যাপারে নির্বাচন কমিশনের আরো বেশি সতর্ক হওয়ার প্রয়োজন ছিল।

#

আকরাম/ইসরাত/মোশারফ/সেলিম/২০২০/১৮৪০ ঘণ্টা

তথ্যবিবরণী নম্বর : ৩৮০

**পাহাড়ে শিক্ষার আলো ছড়াতে সরকার বদ্ধপরিকর**

 **---পার্বত্য চট্টগ্রাম বিষয়ক মন্ত্রী**

বান্দরবান, ১৭ মাঘ (৩১ জানুয়ারি):

 পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, পাহাড়ে শিক্ষার আলো ছড়াতে সরকার বদ্ধপরিকর। বর্তমান সরকারের আমলে দেশের সমগ্র এলাকায় শিক্ষার মানোন্নয়নে অভূতপূর্ব কাজ হয়েছে। সরকার পার্বত্য চট্টগ্রামে মেডিকেল কলেজ, বিজ্ঞান ও প্রযুক্তি বিশ্ববিদ্যালয় স্থাপন করেছে।

 মন্ত্রী আজ বান্দরবানের লামা উপজেলার কুমারিপাড়া মাদ্রাসা ও এতিমখানা'র নবনির্মিত ভবন উদ্বোধনকালে প্রধান অতিথির বক্তৃতায় এসব কথা বলেন ।

 মন্ত্রী আরো বলেন, একশ্রেণির মানুষ আছে যারা চায় না পার্বত্য চট্টগ্রাম শিক্ষার আলোয় আলোকিত হোক। যারা সহিংসতার মাধ্যমে পাহাড়ে শিক্ষার আলো ছড়াতে বাধা দিচ্ছে তাদের সেই উদ্দেশ্য কোনো দিন সফল হবে না।

 মন্ত্রী পার্বত্য চট্টগ্রাম উন্নয়ন বোর্ডের বাস্তবায়িত কাজের গুণগত মান ঠিক রেখে যথাসময়ে কাজ শেষ করার নির্দেশনা প্রদান করেন।

 এর আগে মন্ত্রী লামা উপজেলা সদরের ইয়াংছা থেকে কাঁঠালছড়া পর্যন্ত নির্মিত রাস্তা উদ্বোধন করেন। পরে লামা হেবরন মিশনে উপজেলা আওয়ামী লীগ আয়োজিত মিলন মেলায় বক্তৃতা করেন।

#

নাছির/মাহমুদ/মোশারফ/আব্বাস/২০২০/১৮৪৮ ঘণ্টা

তথ্যবিবরণী নম্বর : ৩৭৯

**চীনে** **আটকে পড়া ৩৬১ জন শিক্ষার্থীকে আজই দেশে আনা হবে**

 **-- স্বাস্থ্যমন্ত্রী**

ঢাকা, ১৭ মাঘ (৩১ জানুয়ারি)

স্বাস্থ্য ও পরিবার কল্যাণ মন্ত্রী জাহিদ মালেক বলেছেন, "করোনা ভাইরাসের প্রাদুর্ভাবে চীনের উহান রাজ্যে আটকে পড়া অন্তত ৩৬১ জন শিক্ষার্থী, পরিবার ও শিশুকে আজ রাতেই দেশে ফিরিয়ে আনা হবে। প্রধানমন্ত্রী এ ব্যাপারে স্বাস্থ্য মন্ত্রণালয়-সহ পররাষ্ট্র, দুর্যোগ ব্যাবস্থাপনা ও ত্রাণ মন্ত্রণালয়কে প্রয়োজনীয় দিক-নির্দেশনা দিয়েছেন। তাঁর নির্দেশনা অনুযায়ী তাদেরকে আজ দেশে ফিরিয়ে আনার সকল বন্দোবস্ত করা হয়েছে।"

স্বাস্থ্যমন্ত্রী আজ সকালে হজরত শাহজালাল আন্তর্জাতিক বিমানবন্দরের সিআইপি সেন্টারে আয়োজিত প্রেস ব্রিফিংয়ে চীনে করোনা ভাইরাসের প্রাদুর্ভাবে আটকে পড়া প্রায় চারশত শিক্ষার্থীকে দেশে ফিরিয়ে আনা প্রসঙ্গে এসব কথা বলেন।

চীন থেকে আগত শিক্ষার্থীদের ব্যাপারে সরকারের সতর্কতার কথা উল্লেখ করে স্বাস্থ্যমন্ত্রী আরো বলেন, "ভুলে গেলে চলবে না, এই ছেলেমেয়েরা আমাদেরই সন্তান। তাদেরকে আমরা মৃত্যুমুখে ফেলে রাখতে পারি না। তবে দেশে এনে তাদের কারণে যেন অন্য কেউ ক্ষতিগ্রস্ত না হয় সে ব্যাপারে আমরা শতভাগ সজাগ রয়েছি।"

ব্রিফিংয়ে উপস্থিত পররাষ্ট্রমন্ত্রী ড. এ কে আব্দুল মোমেন বলেন, "করোনা ভাইরাসের কারণে আটকে পড়াদের মধ্য থেকে কেবল উহান রাজ্যে বসবাসরতদেরকেই আজ দেশে নিয়ে আসা হচ্ছে। দেশে এনে তাদেরকে আশকোনা হজ কাম্পে আইসোলেটেড পিরিয়ড হিসেবে ১৪ দিন রাখা হবে। অন্য প্রদেশে বসবাসকারীরা তুলনামূলক কম ঝুঁকিতে থাকায় এই মুহুর্তে তাদেরকে আনার ব্যাপারে ভাবছে না সরকার।"

উল্লেখ্য, চীন থেকে আগত ৩৬১ জনের মধ্যে ৪৭ জন নারী, ১৮টি পরিবার, ১৯টি শিশু, ২টি ৫ বছরের কম বয়সী শিশু রয়েছে বলে জানান স্বাস্থ্য সেবা বিভাগের সচিব আসাদুল ইসলাম। স্বাস্থ্য মন্ত্রণালয় উহান থেকে ফেরত সবাইকে নিরাপত্তা দেওয়ার প্রস্তুতি ও ৩ বেলা খাবারের ব্যবস্থা নিয়ে রেখেছে বলে জানান স্বাস্থ্য অধিদপ্তরের মহাপরিচালক অধ্যাপক আবুল কালাম আজাদ।

প্রেস ব্রিফিংয়ের আগে বিমানবন্দরের কনফারেন্স রুম-১ এ সংশ্লিষ্ট করণীয় বিষয়গুলো নিয়ে বিশদ আলোচনা করেন স্বাস্থ্যমন্ত্রী জাহিদ মালেক।

ব্রিফিংকালে পররাষ্ট্রমন্ত্রী ড. এ কে আব্দুল মোমেন, দুর্যোগ ব্যাবস্থাপনা ও ত্রাণ প্রতিমন্ত্রী ডা. মোঃ এনামুর রহমান, স্বাস্থ্য সেবা বিভাগের সচিব মোঃ আসাদুল ইসলাম, স্বাস্থ্য অধিদপ্তরের মহাপরিচালক প্রফেসর আবুল কালাম আজাদ-সহ ঊর্ধ্বতন কর্মকর্তারা উপস্থিত ছিলেন।

#

মাইদুল/মাহমুদ/রাহাত/মোশারফ/সেলিম/২০২০/১৭৩০ ঘণ্টা

তথ্যবিবরণী নম্বর : ৩৭৮

**৩৪ জন নতুন সাব-রেজিস্ট্রারকে পদায়ন ও ৪৭ জনকে বদলি**

ঢাকা, ১৭ মাঘ (৩১ জানুয়ারি)

নিবন্ধন অধিদপ্তরে নতুন নিয়োগ পাওয়া ৩৪ জন সাব-রেজিস্ট্রারকে পদায়ন করেছে আইন মন্ত্রণালয়। গত ২৯ ও ৩০ জানুয়ারি আইন ও বিচার বিভাগ থেকে এ সম্পর্কিত দু’টি পৃথক আদেশ জারি করা হয়েছে। আদেশে সাব-রেজিস্ট্রারদেরকে আগামী ৯ ফেব্রুয়ারির মধ্যে পদায়নকৃত কর্মস্থলে যোগদান করতে বলা হয়েছে।

নিয়োগপ্রাপ্ত সবাই বিসিএস পরীক্ষায় উত্তীর্ণ কিন্তু ক্যাডার পদ পাননি। সাব-রেজিস্ট্রার পদের শূন্যতা দূর করার জন্য সরকারি কর্ম কমিশন (পিএসসি)-তে চাহিদা দিয়ে জরুরিভাবে এ পদগুলো পূরণ করল আইন মন্ত্রণালয়।

অপরদিকে ২৯ ও ৩০ জানুয়ারি পৃথক দুটি আদেশে ৪৭ জন সাব-রেজিস্ট্রারকে বদলি করা হয়েছে। বদলির প্রাপ্যতা হওয়ায় এবং প্রশাসনিক সমন্বয়ের স্বার্থে সাব-রেজিস্ট্রারদের বদলির প্রস্তাব আইন ও বিচার বিভাগ অনুমোদন দিয়েছে বলে আদেশে বলা হয়েছে। এই ৪৭ জন সাব-রেজিস্ট্রারকে ৯ ফেব্রুয়ারির মধ্যে তাদের বর্তমান পদের দায়িত্বভার অর্পণ করে বিধি অনুযায়ী বদলি করা কর্মস্থলে যোগদানের জন্য বলা হয়েছে।

#

রেজাউল/মাহমুদ/রাহাত/মোশারফ/সেলিম/২০২০/১৭০০ ঘণ্টা